Puddefjordsbroen

Puddefjordsbroen er en veibro i Bergen som strekker seg over Damsgårdssundet, som er den smaleste delen av Puddefjorden, fra Møhlenpris på sentrumssiden til Gyldenpris på Løvstakksiden. Den er bygget i betong og har buefasong. Hovedspennet på broen er 152 meter, tilsammen er lengden 461 meter. På det høyeste punktet er Puddefjordsbroen 30 meter over vannflaten. Broen  ble åpnet i 1956 og erstattet i 1960 den gamle Laksevågsfergen fra Nøstet til Laksevåg. Den er nå del av riksvei 555 og har tre felt for motorkjøretøy i hver retning og to gang- og sykkelfelt.

Kjørefelt og tunneler
Opprinnelig hadde broen tre felter. Det midterste feltet byttet kjøreretning mellom morgenrushet og ettermiddagsrushet. I 1999 ble det imidlertid bygget en nær identisk bro helt inntil den gamle, på sørsiden. Den utvidede broen har følgelig seks felter, tre hver vei, og inngår nå i det bergenske motorveisystemet –  skjønt broen ikke formelt har status som motorvei.

På sentrumssiden fortsetter veien inn i Nygårdstunnelen, mens på Laksevågssiden kan man fortsette inn i Damsgårdstunnelen (hvis man skal videre vestover, som til Loddefjord, Haakonsvern, Sotra, Øygarden eller Askøy), og i Løvstakktunnelen (hvis man skal til Fyllingsdalen). Ved broens ender er det også avkjørsler til dens lokalområder.

 Historikk 
Entreprenør for Puddefjordsboen var Stoltz Røthing AS. Puddefjordsbroen var blant de første veiprosjekter i Norge som ble finansiert ved hjelp av bompenger. For å få dette til, ble Bro & Tunnelselskapet A/SBro & Tunnelselskapet A/S, ''Bergen byleksikon stiftet. Broen ble lånefinansiert, siden forhåndsbompenger var betraktet som en uting. Ved sluttføringen begynte de kjørende å betale – og de kom bare til Laksevåg. En passering over Puddefjordsbroen kostet 30 øre pr. bil i 1956. Til sammenligning var prisen 1. februar 2016 45 kroner for å kjøre inn i Bergen i rushtiden.Simen S. Otterlei: «Bompengebyen Bergen», NRK 31. januar 2016

30 øre var prisen for biler under 1,1 tonn, mens tyngre biler og drosjer måtte betale 50 øre, i likhet med lastebiler inntil 1,5 tonn og varebiler med over 450 kilo last. Turbusser og lastebiler over 5 tonn betalte kr 1,50.Lotte Schønfelder: «Bergens private bro og tunnel», Bergens Tidende 27. desember 2003

Løvstakktunnelen var neste byggetrinn og ble fullført med en kjørebane i hver retning. Denne var ferdigbetalt få måneder før det nye forhåndsbompengesystemet kom på plass. Til sentrum kom man etter hvert direkte inn via den første Nygårdstunnelen. Etter byggetrinn to er denne reservert offentlig befordring og utrykningskjøretøyer, mens vanlig trafikk har fått egne tunneler som ender i trafikkmaskinen på Nygårdstangen.

Under stormen 23. januar 1994 ble broen truffet av boligplattformen «Polyconcord» som hadde slitt seg fra BMV Laksevåg hvor den lå ankret. Man var en stund redd for at broen ville bli ødelagt, men plattformen grunnstøtte like før, noe som dempet sammenstøtet. Likevel ble rekkverk og et fortau ødelagt, og lysmaster slått skjeve før slepebåter fikk dradd plattformen til kai.Helge Martin Markussen: «En nesten 60 år gammel kraftplugg»

I 1999 ble broen utvidet i sørlig retning, slik at den gikk fra tre til seks felter.
Ved utvidelsen ble det satt opp en støyvegg langs broens sørside, etablert som en del av støyskjermingen av Møhlenpris, i henhold til gjeldende støykrav for boligkvarterer den gangen. På nordsiden av broen var det hovedsakelig næringsbygg, og behovet ble derfor vurdert som mindre. Etter dagens regelverk har boligbebyggelse selv ansvaret for støyskjerming.Frode Moen Aarland, Statens vegvesen, Bergensavisen 26. juni 2021

Det ble i 2004 avdekket at den gamle broen inneholder svært store mengder av miljøgiften PCB.

 Trafikkutvikling 
Årsdøgnstrafikken på broen i utvalgt år:

2006: 45 720
2009: 54 105
2010: 54 711
2011: 55 320
2012: 56 098
2013: 55 346
2014: 54 361
2015: 54 855
2016: 52 488
2017: 51 352
2018: 50 381

2024: 49 000

 Se også 
 Liste over broer i Norge
 Liste over broer i Norge etter lengde

 Referanser 
Statens vegvesen - Trafikkregistreringer(PDF)  - besøkt 8. februar 2015

 Eksterne lenker 

 Bergen byleksikon på nett, om Puddefjordsbroen
 Bergen byleksikon på nett, om Puddefjorden
 Puddefjordsbroen, ''Manchester history

Kategori:Buebroer
Kategori:Veibroer i Bergen
Kategori:Riksvei 555
Kategori:Bergen havn
Kategori:1956 i Norge
Kategori:Broer åpnet i 1956
Kategori:Hordalands samferdselshistorie
Kategori:Artikler i sjøfart-prosjektet